|  |  |  |
| --- | --- | --- |
| РЕСПУБЛИКА ТАТАРСТАН  СОВЕТ НИЖНЕКАМСКОГО  МУНИЦИПАЛЬНОГО РАЙОНА  423586, г. Нижнекамск, пр. Строителей, 12  тел./факс (8555) 41-70-00 | Herb | ТАТАРСТАН РЕСПУБЛИКАСЫ  ТҮБӘН КАМА  МУНИЦИПАЛЬ РАЙОНЫ СОВЕТЫ  423586, Түбән Кама шәһәре, Төзүчеләр пр., 12  тел./факс (8555) 41-70-00 |

|  |  |
| --- | --- |
| РЕШЕНИЕ | КАРАР |
| № 6 | 2023 елның 2 марты |

Түбән Кама муниципаль районы Советының 2022 елда

эшчәнлеге турында хисабы хакында

Түбән Кама муниципаль районы Советының 2022 елда эшчәнлеге турында хисапны караганнан һәм фикер алышканнан соң, депутатлар билгеләп үткәнчә, Совет эшчәнлеге «Россия Федерациясендә җирле үзидарә оештыруның гомуми принциплары турында» 131-ФЗ номерлы Россия Федерациясе Законы һәм «Татарстан Республикасында җирле үзидарә турында» 45-ТРЗ номерлы Татарстан Республикасы Законы, Түбән Кама муниципаль районы Уставы белән билгеләнгән компетенцияләр һәм вәкаләтләр нигезендә гамәлгә ашырылды.

Түбән Кама муниципаль районы Советы үз эшен Түбән Кама шәһәре, Кама Аланы шәһәр тибындагы поселогы һәм авыл җирлекләре халкының мәнфәгатьләреннән чыгып һәм Түбән Кама муниципаль районында җирле үзидарәне алга таба үстерүгә кирәкле чаралар кабул итеп төзеде.

Район Советының халыкка хисап бирергә тиешлеге һәм халык контроле астында торуы турында Түбән Кама муниципаль районы Уставының 24 статьясы нигезләмәләреннән чыгып, Түбән Кама муниципаль районы Советы

КАРАР БИРӘ:

1. Түбән Кама муниципаль районы Советының 2022 елда эшчәнлеге турында хисапны расларга (кушымта итеп бирелә).

2. Түбән Кама муниципаль районы Советы депутатларына, Совет тарафыннан кабул ителә торган программалы документлар һәм карарларның төп нигезләмәләрен аңлатып, Түбән Кама муниципаль районы Советы һәм даими комиссияләр эшчәнлеге турында округларда сайлаучыларга хәбәр итү буенча эшне дәвам итүне йөкләргә.

Түбән Кама муниципаль районы

Башлыгы вазыйфаларын башкаручы,

Башлык урынбасары А.В. Умников

Түбән Кама муниципаль районы

Советының

2023 елның 2 мартындагы

6 номерлы карарына

кушымта

Түбән Кама муниципаль районы Советының

2022 елда эшчәнлеге турында

ХИСАБЫ

2022 елда, узган елларда кебек үк, Түбән Кама муниципаль районы Советы үз эшчәнлеген Россия Федерациясе һәм Татарстан Республикасы Конституциясе, «Россия Федерациясендә җирле үзидарә оештыруның гомуми принциплары турында» Федераль закон, «Татарстан Республикасында җирле үзидарә турында» Татарстан Республикасы Законы, район Уставы, Совет Регламенты нигезендә гамәлгә ашырды, шулай ук Россия Федерациясе Президентының Россия Федерациясе Федераль Собраниесенә Юлламасына һәм Татарстан Республикасы Президентының Татарстан Республикасы Дәүләт Советына Юлламасына таянып эш итте.

Түбән Кама муниципаль районы Советы эшчәнлеге Түбән Кама муниципаль районыннан сайланган Россия Федерациясе Дәүләт Думасы, Татарстан Республикасы Дәүләт Советы депутатлары, Түбән Кама шәһәр Советы, Кама Аланы шәһәр тибындагы поселогы Советы һәм Түбән Кама муниципаль районы составына керүче авыл җирлекләре Советлары депутатлары, шәһәр һәм районның башкарма комитетлары, иҗтимагый оешмалар белән тыгыз һәм конструктив хезмәттәшлектә барды.

Түбән Кама муниципаль районының җирле үзидарә органнары тарафыннан үткәрелә торган бюджет һәм социаль сәясәт район халкының тормыш дәрәҗәсен күтәрүгә, уңай социаль мохитне һәм төбәктә икътисадый тотрыклылыкны саклауга юнәлдерелгән иде.

Түбән Кама муниципаль районы составына 17 җирлек керә – 2 шәһәр (Түбән Кама шәһәре һәм Кама Аланы шәһәр тибындагы поселогы) һәм 15 авыл җирлеге. Түбән Кама муниципаль районы Советында, район Уставы нигезендә, 34 депутат, Түбән Кама шәһәр Советында – 26 депутат, Кама Аланы шәһәр тибындагы поселогы Советында – 15, авыл җирлекләре Советларында - 132 депутат.

Хисап елы Түбән Кама муниципаль районы өчен истәлекле булды. 2022 елның сентябрендә Түбән Кама шәһәр Советына өстәмә сайлауларда 9 нчы Шинчылар бермандатлы округы буенча депутат итеп Муллин Рамил Хәмзә улы сайланды. 2022 елның 19 сентябрендә узган Түбән Кама шәһәр Советы һәм Түбән Кама муниципаль районы Советы сессияләрендә Рамил Хәмзә улы бертавыштан Түбән Кама шәһәре Мэры, Түбән Кама муниципаль районы Башлыгы итеп сайланды.

2022 елның 17 октябрендә узган Совет сессиясендә Түбән Кама муниципаль районы Башкарма комитеты җитәкчесе вазыйфасын биләүгә үткәрелгән конкурстан соң, башкарма комитет җитәкчесе итеп Булатов Роман Фәнил улы билгеләнде.

Хисап елында Түбән Кама муниципаль районы Советы тарафыннан 13 сессия үткәрелде, аларда 83 мәсьәлә каралды. Советның барлык карарлары да рус һәм татар телләрендә рәсмиләштерелде. Норматив әһәмияткә ия булган карарлар «Нижнекамская правда» газетасында басылып чыкты, Татарстан Республикасы хокукый мәгълүматының рәсми порталында һәм Түбән Кама муниципаль районының рәсми сайтында урнаштырылды.

Түбән Кама муниципаль районы Советы тарафыннан карала торган иң мөһим мәсьәләләрнең берсе – районның төп финанс документы - бюджет белән бәйле мәсьәләләр: бюджетны раслау, бюджетка үзгәрешләр кертү, шулай ук аның үтәлеше турындагы хисап. Түбән Кама муниципаль районы Уставы нигезендә, 2022 елның апрель һәм ноябрь айларында Советның «2021 елга Түбән Кама муниципаль районы бюджеты үтәлеше турында» һәм «2023 елга һәм 2024, 2025 еллар план чорына Түбән Кама муниципаль районы бюджеты проекты турында» карарлары проектлары буенча гавами тыңлаулар үткәрелде, анда шәһәр һәм район Советлары депутатлары, шәһәр һәм район башкарма комитетлары җитәкчеләре һәм хезмәткәрләре, массакүләм мәгълүмат чаралары, иҗтимагый оешмалар вәкилләре катнашты. Профильле даими комиссияләр утырышларында бюджетның керем һәм чыгым өлешен формалаштыру мәсьәләләре җентекләп каралды, район башкарма комитеты идарәләре башлыкларының бюджет акчаларын тоту нәтиҗәлелеге турында хисаплары тыңланылды. 2021 елга район бюджеты үтәлеше турында хисап турында карар 2022 елның 14 апрелендә Совет сессиясендә кабул ителде, 2023 елга бюджет турында карар 15 декабрьдә расланды.

Эшчәнлек елы дәвамында депутатлар норматив иҗади эшчәнлек белән шөгыльләнделәр, Түбән Кама муниципаль районының норматив хокукый актларын гамәлдәге законнарга туры китерү өстендә эшләделәр.

Муниципаль мөлкәтне контрольдә тотуны гамәлгә ашыру максатыннан, Совет сессияләрендә депутатлар 2019-2021 елларга Түбән Кама муниципаль районының муниципаль мөлкәтен хосусыйлаштыруның фараз планын үтәү турындагы хисапны расладылар, 2022-2024 елларга хосусыйлаштыру планын кабул иттеләр, районның муниципаль мөлкәте белән эш итү, аннан файдалану, ия булу тәртибе турындагы нигезләмәгә үзгәрешләр керттеләр, Түбән Кама муниципаль районы авыл җирлекләрендә урнашкан һәм хуҗасызлык билгеләре булган җылылык белән тәэмин итү, су белән тәэмин итү һәм ташландык суларны агызу объектларын муниципаль милеккә рәсмиләштерү буенча «юл картасына» үзгәрешләр керттеләр.

Коррупциягә каршы контрольне гамәлгә ашыру максатларында, район Советы тарафыннан Муниципаль хезмәт турындагы нигезләмәгә һәм Депутатка, җирле үзидарәнең сайланулы органы әгъзасына, җирле үзидарәнең сайланулы вазыйфаи затына үз керемнәре, чыгымнары, мөлкәте һәм мөлкәти характердагы йөкләмәләре турында дөрес булмаган яки тулы булмаган мәгълүматлар биргән өчен, әгәр дә бу мәгълүматларны бозу мөһим булмаса, җаваплылык чаралары куллану турында карар кабул итү тәртибенә үзгәрешләр кертелде, Хезмәт (вазыйфаи) тәртибе таләпләрен үтәү һәм мәнфәгатьләр конфликтын җайга салу комиссиясе турындагы нигезләмәгә һәм Муниципаль хезмәтнең вакантлы вазыйфасын биләүгә конкурс һәм муниципаль берәмлектә вакантлы идарәче вазыйфаларын биләүгә кадрлар резервына кертү турындагы нигезләмәгә үзгәрешләр кертелде.

Федераль һәм республика дәрәҗәләрендә кабул ителгән законнардагы үзгәрешләр нигезендә, иҗтимагый фикер алышулар һәм гавами тыңлаулар оештыру һәм үткәрү тәртибе турындагы нигезләмәгә депутатлар корпусы тарафыннан төзәтмәләр кертелде.

Хисап елы дәвамында депутатлар Түбән Кама муниципаль районының 2030 елга кадәр социаль-икътисадый үсеше стратегиясенә, бюджет процессы турындагы нигезләмәгә, автомобиль транспортында, шәһәр җир өсте электр транспортында муниципаль контрольне гамәлгә ашыру турындагы нигезләмәгә, муниципаль җир контролен гамәлгә ашыру турындагы нигезләмәгә, төзекләндерү өлкәсендә муниципаль контрольне гамәлгә ашыру турындагы нигезләмәгә үзгәрешләр керттеләр. Яңа редакциядә Түбән Кама муниципаль районы Иҗтимагый советы турында нигезләмә кабул ителде.

Шулай ук сессияләрдә авыл җирлекләренең генераль планнары расланды, авыл җирлекләренең җирдән файдалану һәм төзелеш кагыйдәләренә, шәһәр төзелешен проектлауның җирле нормативларына үзгәрешләр кертелде. 2022 елның декабрендә Түбән Кама муниципаль районы җирле үзидарә органнарына авыл җирлекләре һәм Кама Аланы шәһәр тибындагы поселогы җирле үзидарә органнарының җирлекләр торак пунктларыннан читтәге автомобиль юлларын карап тоту буенча вәкаләтләренең бер өлешен тапшыру турында килешүләр төзелде.

2022 елның февралендә Советның хисап сессиясендә контроль эш тәртибендә Түбән Кама муниципаль районы Контроль-хисап палатасы рәисенең контроль-хисап палатасы эшчәнлеге турында һәм коррупциягә каршы көрәш бүлеге җитәкчесенең 2021 елда Түбән Кама муниципаль районында үткәрелә торган коррупциягә каршы тору эше турында хисаплары тыңланды.

2022 елның февралендә Түбән Кама муниципаль районы Советы һәм Башкарма комитетының 2021 елдагы эш нәтиҗәләре һәм 2022 елга бурычлар буенча Советның хисап сессиясе булып узды. Сессия эшендә Татарстан Республикасы Президенты Рөстәм Нургали улы Миңнеханов, Россия Федерациясе Дәүләт Думасы депутаты Олег Викторович Морозов, Айдар Рәис улы Метшин, Россия Федерациясе сенаторы Геннадий Егорович Емельянов, Татарстан Республикасы Дәүләт Советы депутатлары Ренат Рәйхат улы Сибгатуллин, Альберт Әхмәтвагыйзь улы Яһудин, «Татарстан Республикасы муниципаль берәмлекләре Советы» ассоциациясе рәисе Әгъзам Самат улы Гобәйдуллин, Татарстан Республикасы Хөкүмәте әгъзалары катнашты.

Совет сессиясендә Татарстан Республикасы Президенты Р.Н.Миңнеханов чыгышында Татарстан Республикасы Министрлар Кабинетына Түбән Кама муниципаль районы Башкарма комитеты белән берлектә якындагы 5 елга Түбән Кама муниципаль районының социаль-икътисадый үсешенең комплекслы планы буенча юл картасын эшләргә, АСИҮТ, «Кама Аланы» индустриаль паркы территориясен алга таба үстерергә, авылда кече хуҗалык формаларын үстерүне стимуллаштыру буенча эшне активлаштырырга, сәламәтлек саклау учреждениеләренә кадрлар җәлеп итү программасын эшләргә йөкләмә бирелде. Хисап елы дәвамында Түбән Кама муниципаль районы Советы һәм башкарма комитеты хисап сессиясендә Совет һәм Башкарма комитет адресына кергән йөкләмәләрне һәм тәкъдимнәрне үтәү буенча эшләделәр.

Татарстан Республикасы Президенты Рөстәм Нургали улы Миңнеханов Указы белән 2022 ел Цифрлаштыру елы дип игълан ителде. Республикада бик күп кызыклы вакыйгалар – конференцияләр, фестивальләр, конкурслар, хакатоннар булды, яңа инфраструктура объектлары ачылды. Түбән Кама муниципаль районында да зур эш башкарылды. 2022 елның декабрендә Совет сессиясендә «Түбән Кама шәһәре мәгълүмат үзәге» муниципаль автоном учреждениесе директоры М.Н.Шароновның Түбән Кама муниципаль районында цифрлаштыру елын уздыру нәтиҗәләре турында мәгълүматы тыңланды. Әйтик, 2022 елның февралендә беренче тапкыр онлайн-форматта районның авыл җирлекләрендә гражданнар җыеннары узды. Сайлаучылар Түбән Кама муниципаль районы Советының даими комиссияләре утырышларын һәм сессияләрен туры эфирда Түбән Кама муниципаль районының рәсми сайтында һәм «ВКонтакте» рәсми сәхифәсендә карый алалар. 2022 елда Түбән Кама шәһәрендә, Кама Аланы шәһәр тибындагы поселогында торак йортлар ишегалларында видеокүзәтү камералары урнаштыру дәвам итте, гади домофоннарны әкренләп IP-домофоннарга алыштырдылар. Түбән Кама муниципаль районында 73 муниципаль хезмәт күрсәтү электрон форматка күчерелгән. 2022 елда барлыгы 11387 электрон хезмәт күрсәтелгән. Заманча таләпләр нигезендә, 2022 елның 1 декабреннән җирле үзидарә органнары һәм аның карамагындагы оешмалар «ВКонтакте» рәсми сәхифәләрен ачтылар.

Түбән Кама муниципаль районы Советы депутатлары шулай ук 6 даими комиссия составында эшләделәр:

- социаль-икътисадый үсеш, бюджет-финанс мәсьәләләре һәм муниципаль милек буенча;

- җирле үзидарә, регламент һәм хокук тәртибе мәсьәләләре буенча;

- төзелеш, җир төзелеше, торак-коммуналь хуҗалык һәм транспорт буенча;

- мәгариф, мәдәният, милли мәсьәләләр һәм спорт буенча;

- экология, сәламәтлек саклау һәм халыкны социаль яклау буенча;

- аграр мәсьәләләр, авыл җирлекләре территорияләрен һәм авылда эшлекле активлыкны үстерү буенча.

Узган ел даими комиссияләр тарафыннан барлыгы 42 утырыш үткәрелде, аларда 106 мәсьәлә, шул исәптән сессияләрнеке каралды.

Түбән Кама муниципаль районы Советы һәм Түбән Кама шәһәр Советы депутатларының тыгыз хезмәттәшлеген билгеләп үтәргә кирәк – районның социаль-икътисади үсеше өчен иң әһәмиятле мәсьәләләрне ике Совет депутатлары предприятиеләргә, учреждениеләргә, оешмаларга чыгып бергәләп карадылар һәм әзерләделәр.

Социаль-икътисади үсеш, бюджет-финанс мәсьәләләре һәм муниципаль милек буенча даими комиссиянең аерым игътибар үзәгендә, гадәттәгечә, салым һәм түләүләр җыю, шәһәр һәм районның социаль учреждениеләренә бүлеп бирелгән бюджет акчаларын нәтиҗәле тоту, район бюджетын формалаштыру һәм аның үтәлешен контрольдә тоту, районның социаль-икътисади үсеше, кече һәм урта эшмәкәрлекне үстерү, эш урыннары санын арттыру, сәнәгать парклары эше, Түбән Кама муниципаль районының инвестицион климатын яхшырту, яңа АСИҮТ резидентларын җәлеп итү. Депутатлар өчен һөнәри юнәлеш бирү эшен оештыру мәсьәләләре зур әһәмияткә ия булды. Мәсәлән, 2022 елның ноябрендә даими комиссия депутатлары Е.Н. Королев исемендәге Түбән Кама политехник көллияте базасында узган «Укучыларның һөнәри ориентация һәм һөнәри үзбилгеләнүенә ярдәм итү республика практикасы: хәзерге торышы һәм үсеш перспективалары» өченче республика фәнни-гамәли конференциясендә катнаштылар.

Җирле үзидарә, регламент һәм хокук тәртибе мәсьәләләре буенча даими комиссия утырышларында Россия Эчке эшләр министрлыгының Түбән Кама районы буенча идарәсенең эше, Түбән Кама муниципаль районы халкы белән суд приставлары хезмәте эшчәнлеген оештыру турында мәсьәләләр каралды. Депутатларның даими контролендә янгын куркынычсызлыгы, халыкны гадәттән тыш хәлләрдән саклау, юл хәрәкәте куркынычсызлыгы мәсьәләләре булды. Даими комиссия утырышларында Түбән Кама муниципаль районы Советы һәм Башкарма комитеты структураларына, муниципаль хезмәт мәсьәләләренә кагылышлы норматив хокукый актларга үзгәрешләр кертү турындагы карарлар проектлары каралды, Совет регламенты һәм депутат этикасы кагыйдәләре үтәлешен контрольдә тоту гамәлгә ашырылды.

Төзелеш, җир төзелеше, торак-коммуналь хуҗалык һәм транспорт буенча даими комиссия утырышларында авыл җирлекләренең генераль планнарын раслау турында карар проектлары, авыл җирлекләренең генераль планнарына, җирдән файдалану һәм төзелеш кагыйдәләренә үзгәрешләр кертү каралды, автомобиль юлларын төзү һәм ремонтлау, авыл торак пунктларын төзекләндерү, су белән тәэмин итү, халык өчен торак-коммуналь хезмәтләргә тарифларны формалаштыру мәсьәләләре буенча фикер алышу узды.

Түбән Кама шәһәр Советының шәһәр инфраструктурасын үстерү буенча даими комиссиясе депутатлары белән берлектә, Түбән Кама шәһәренең транспорт предприятиеләренә чыгып, аларның торышы, проблемалар һәм шәһәр, шәһәрара, шәһәр яны һәм бакчаларга сезонлы маршрутларда халыкка транспорт хезмәтен күрсәтүне яхшырту буенча Түбән Кама муниципаль районы башкарма комитеты тарафыннан кабул ителгән чаралар турында мәсьәлә каралды.

Федераль һәм республика капиталь ремонт программалары буенча белем бирү оешмаларында ремонт эшләренең барышын контрольдә тоту максатыннан, район Советы депутатлары шәһәр Советы депутатлары белән берлектә Красный Ключ, Югары Чаллы һәм Кармалы урта гомуми белем бирү мәктәпләрендә, шулай ук Түбән Кама шәһәрендә 26 нчы һәм 28 нче урта гомуми белем бирү мәктәпләрендә, «Адымнар» полилингваль комплексында, 38 нче лицейда, сәламәтлек мөмкинлекләре чикле балалар өчен «Надежда» интернат-мәктәбендә булдылар. Депутатлар Түбән Кама яшь тамашачы театры өчен билгеләнгән «Җәлил» театр комплексын ремонтлау барышын да контрольдә тоттылар.

2022 елның июлендә даими комиссия депутатлары шәһәр Советы депутатлары, Түбән Кама муниципаль районы һәм Түбән Кама шәһәре башкарма комитетлары җитәкчеләре белән берлектә Россия Федерациясе Дәүләт Думасы депутаты А. Р. Метшин рәислегендә узган түгәрәк өстәл утырышында катнашты, анда «Гринта» ҖЧҖнең каты коммуналь калдыклар белән эш итү буенча төбәк операторы хисабы тыңланды.

Экология, сәламәтлекне саклау һәм халыкны социаль яклау буенча даими комиссия Түбән Кама муниципаль районының экологик куркынычсызлыгы, гражданнарның сәламәтлеген саклау, халыкка социаль хезмәт күрсәтү мәсьәләләрен карады. Өлкән яшьтәге гражданнарга аерым игътибар бирелде: «Халыкны социаль яклау системасы һәм өлкән яшьтәге гражданнарга социаль һәм медицина хезмәте күрсәтүнең сыйфатын күтәрү чаралары турында» мәсьәләсен өйрәнеп, депутатлар аның составына күчмә патронаж паллиатив ярдәм кергән Түбән Кама район үзәк күппрофильле хастаханәсенең амбулатор онкология ярдәме үзәгендә, шулай ук сырхауханәләрнең гериатрия бүлекчәләрендә булдылар.

«Социаль ятимлекне профилактикалау» мәсьәләсен әзерләү кысаларында, депутатлар «Веста» гаиләгә һәм балаларга социаль ярдәм үзәгендә, балалар һәм яшүсмерләр өчен «Балкыш» социаль приютында булдылар, Түбән Кама балалар йортында тәрбияләнүчеләр белән аралаштылар.

Түбән Кама муниципаль районы территориясендә «Демография», «Сәламәтлек саклау», «Экология» илкүләм проектларын гамәлгә ашыруга зур игътибар бирелде. 12 июльдә Түбән Камада түгәрәк өстәл узды, анда Россия Федерациясе Дәүләт Думасы депутатлары Морозов О.В., Хубезов Д.А., Метшин А.Р., Фәррахов А.З., Татарстан Республикасы Дәүләт Советы депутатлары Захарова С.М., Әхмәтов Р.У., Россия Федерациясе Фән һәм югары белем министры урынбасары Кучеренко П.А., Россия Федерациясе Сәламәтлек саклау министры урынбасары Семенова Т.В., Татарстан Республикасы сәламәтлек саклау министры Садыйков М.Н., Татарстан Республикасы Хезмәт, халыкны эш белән тәэмин итү һәм социаль яклау министры Зарипова Э.М. катнаштылар. Дискуссия барышында парламентарийлар кадрлар белән тәэмин итү проблемасының бертөрле, бер үлчәмле чишелешләре булмавын ассызыклады. Түбән Камада мәсьәлә бик кискен тора, гәрчә биредә кадрлар җәлеп итү өчен күп эш башкарылса да. Дәүләт Думасы депутаты А.Р. Метшин Түбән Каманы аерым алынган шәһәр мисалында сәламәтлек саклау системасын кадрлар белән тәэмин итү проблемасын хәл итү буенча конкрет тәкъдимнәрне тормышка ашыру өчен сынау мәйданчыгы итеп карарга тәкъдим итте. Утырыш нәтиҗәләре буенча Россия Федерациясе Дәүләт Думасының Контроль комитеты тарафыннан юл картасы әзерләнде, аны, О.В.Морозов билгеләп үткәнчә, илебез хакимиятенең барлык дәрәҗәләренә җиткерергә кирәк.

Мәгариф, мәдәният, милли мәсьәләләр һәм спорт буенча даими комиссия Түбән Кама муниципаль районында «Мәгариф» һәм «Мәдәният» илкүләм проектларының үтәлешен контрольдә тотты. Үз утырышларында депутатлар берничә тапкыр Түбән Кама белем бирү оешмаларын тәмамлаучылар алган белемнең конкурентлыкка сәләтлелеген үстерү, физик культура һәм спорт белән шөгыльләнү өчен барлык категория гражданнар өчен шартлар тудыру, Түбән Кама муниципаль районында мәдәният һәм сәнгатьне үстерү мәсьәләләренә тукталдылар. Түбән Кама шәһәр Советы белән берлектә «Түбән Кама шәһәре, Кама Аланы шәһәр тибындагы поселогы, авыл җирлекләре территорияләрендә физик культура, мәктәп спорты, массакүләм спортны үстерү, физкультура-сәламәтләндерү һәм спорт чараларын үткәрүне оештыру өчен шартлар тәэмин итүне гамәлгә ашыру турында» мәсьәләсен әзерләгәндә, депутатлар Красный Ключ поселогындагы 8 нче спорт мәктәбендә, Олы Афанас авылындагы бокс залында, «Кванториум» балалар технопаркының картинг-клубында, «Чулман-Арена» тренировкалар манежында, 1 нче спорт мәктәбендә, Түбән Кама педагогика көллиятенең адаптив физик культура бүлегендә булдылар.

Комиссиянең даими контролендә балалар һәм яшьләргә патриотик тәрбия бирү мәсьәләләре торды. Депутатлар «Адымнар» полилингваль комплексы базасында узган рухи-әхлакый һәм патриотик тәрбия мәсьәләләре буенча панельле дискуссиядә катнашты. Татарстан Республикасы Дәүләт Советы депутатлары, Татарстан Республикасы Президенты Аппараты хезмәткәрләре, республика дин әһелләре вәкилләре, мәгариф оешмалары җитәкчеләре, иҗтимагый оешмалар вәкилләре хөрмәтле кунаклар булдылар һәм дискуссиядә катнаштылар.

Комиссиянең аерым игътибар зонасында милләтара һәм конфессиональара мөнәсәбәтләр, район территориясендә яшәүче халыкларның милли традицияләрен һәм мәдәниятен саклау, милли телләрне үстерү мәсьәләләре булды. 2022 елның ноябрендә депутатлар Татарстан Республикасы дәүләт телләренең һәм Татарстан Республикасында башка телләрнең тигез хокуклы эшләве буенча комиссия әгъзалары белән берлектә Шәңгәлче авыл җирлегенең Ташлык авылы балалар бакчасында булдылар, анда милли тәрбия мәсьәләләрендә авыл һәм шәһәр балалар бакчаларының үзара хезмәттәшлеге буенча күчмә киңәшмә узды. Шул ук көнне авыл балаларына кунакка депутатлар гына түгел, шәһәр балалар бакчаларында тәрбияләнүчеләр дә килде. Балалар бер-берсенә сәйлән бәйләү, киездән уенчыклар басу, чигү, яндырып бизәк төшерү буенча мастер-класслар үткәрделәр, татар милли киемнәрендә дефиле оештырдылар. Берничә көннән авыл балалары шәһәр балалар бакчасында кунак булдылар. Түбән Кама муниципаль районының мәктәпкәчә белем бирү идарәсе 2017 елдан бирле шундый кунак алмашулар уздыра. Мәктәпкәчә учреждениеләр бер-берсеннән тәҗрибә ала, балаларны тәрбияләү һәм укыту алымнары белән уртаклаша.

Аграр мәсьәләләр, авыл җирлекләре территорияләрен һәм авылда эшлекле активлыкны үстерү буенча даими комиссия районның авыл җирлекләрендә эшмәкәрлекне үстерүгә, терлекчелек фермалары төзүгә, шәхси ярдәмче һәм крестьян фермер хуҗалыкларының санын арттыруга аерым игътибар бирде. Берничә тапкыр депутатлар, комиссия составында, нигездә авыл җирлекләре башлыклары, фермерлар белән очраштылар, икътисадның агросәнәгать секторын үстерү мәсьәләләре буенча үткәрелгән семинарларда һәм очрашуларда катнаштылар, авыл хуҗалыгы җирләреннән рациональ файдалану мәсьәләләрен хәл иттеләр.

«Бердәм РОССИЯ» фракциясе, профильле даими комиссияләр белән берлектә, Түбән Кама муниципаль районы территориясендә илкүләм проектлар, федераль, республика һәм муниципаль программаларның үтәлешен контрольдә тотты.

Район Советы депутатлары үзләренең сайлау округларында актив эшләделәр, сайлаучыларны кабул иттеләр, район территориясендә милли проектларны, федераль һәм региональ партия проектларын, федераль, республика һәм муниципаль программаларны тормышка ашырырга булыштылар, территорияләрне социаль-икътисадый үстерү, торак пунктларны төзекләндерү, су белән тәэмин итү, автомобиль юлларын һәм социаль учреждениеләрне төзекләндерү, халыкка медицина хезмәте күрсәтү, эшкә урнаштыру мәсьәләләрен хәл итүдә актив катнаштылар. Балалары булган азкеремле гаиләләргә, инвалидларга, ялгыз өлкән яшьтәге гражданнарга иганәче һәм хәйрия ярдәме күрсәттеләр. «Мәктәпкә җыенырга ярдәм ит», «Игелек кәрзине» һәм башка хәйрия чараларында актив катнаштылар.

Махсус хәрби операция һәм өлешчә хәрби мобилизация үткәрүнең беренче көннәреннән үк, Түбән Кама муниципаль районы Советы депутатлары, Түбән Кама шәһәре, Кама Аланы шәһәр тибындагы поселогы, авыл җирлекләре халкы үз теләкләре белән махсус хәрби операция зонасына киткән яки хәрби хезмәткә мобилизацияләнгән егетләрнең язмышларында актив катнаштылар. Түбән Кама муниципаль районы Башлыгы Р.Х. Муллин, Түбән Кама шәһәре Мэры урынбасары, Түбән Кама шәһәр Советы депутаты М.В.Камелина, авыл җирлекләре башлыклары берничә мәртәбә Казанда подразделениеләрне туплау вакытында безнең егетләрнең урнашу урынын карады. Посылкалар, бүләкләр, кирәкле әйберләр, якташларыбызның безне саклаучыларга язган хатлары, балалар рәсемнәре тапшырылды. 26 ноябрьдә Түбән Кама муниципаль районыннан битараф булмаган түбәнкамалылар җыйган акчаларга сатып алынган ике УАЗ маркалы автомобиле махсус хәрби операция зонасында биремнәрне үтәүче егетләргә ярдәмгә китте. Депутатлар Луган Халык Республикасының Лисичанск шәһәрендә яшәүчеләргә гуманитар ярдәм җыйдылар һәм җибәрделәр, «Ярдәм янәшә! Помощь рядом!» махсус хәрби операциядә катнашучыларга ярдәм итү өчен акча күчерделәр.

Җирлек башлыклары үз теләкләре белән китүче һәм мобилизацияләнгән кешеләргә кирәкле әйберләр, обмундирование сатып алуда ярдәм иттеләр, хәрби хезмәткәрләрнең әйберләрен ташу өчен ларлар әзерләделәр, солдатларның һәм офицерларның әти-әниләренә видеомөрәҗәгатьләрен яздырдылар.

2022 елның декабрендә Совет сессиясендә депутатлар махсус хәрби операциядә катнашучы гражданнарга муниципаль мөлкәтне арендалау шартнамәләре буенча аренда түләвен түләүне кичектерү буенча социаль ярдәм чараларын бирү турында карар кабул иттеләр.

Бүген Түбән Кама муниципаль районы Советы депутатлары, Түбән Кама муниципаль районы составына керүче җирлекләр Cоветлары тарафыннан мобилизацияләнгән һәм ирекле ярдәмчеләр гаиләләренә ярдәм итү буенча эш алып барыла. Бу консультация юридик ярдәме дә, төрле инстанцияләрдә кирәкле белешмәләр алуда ярдәм итү дә, Яңа ел бүләкләре алуга һәм Башлык чыршысына мобилизацияләнгәннәрнең балалары исемлеген төзү дә. Депутатлар акчалата матди ярдәм күрсәтәләр, хуҗалык җыелмалары, азык-төлек җыелмалары сатып алалар, утын әзерләүдә һәм ишегалларын кардан чистартуда булышалар. Яңа елга мобилизацияләнгәннәрнең барлык балалары һәм ата-аналары өчен яңа ел бүләкләре әзерләнде.

2022 елның февралендә Түбән Кама муниципаль районы Советы депутатлары Татарстан Республикасы Конституциясен кабул итүгә 30 ел тулуга багышланган «Мин-гражданин! Минем хокукларым һәм бурычларым» исемле Парламент дәресендә катнаштылар.

Хатын-кыз депутатлар видеоконференцэлемтә режимында «Мәрхәмәт-Милосердие» Татарстан Республикасы Дәүләт Советы хатын-кыз депутатлары берләшмәсе үткәрә торган киңәшмәләрдә, семинарларда, түгәрәк өстәлләрдә катнаштылар. Әлеге чараларда Түбән Кама шәһәр Советы хатын-кыз депутатлары берләшмәсе белән беррәттән Кама Аланы шәһәр тибындагы поселогы һәм Түбән Кама муниципаль районы авыл җирлекләре хатын-кыз депутатлары да актив катнашты.

Район Советы депутатлары Җиңү көне, милли Сабантуй бәйрәме, Республика көне, Шәһәр көне, Химиклар көне, Белем көне уңаеннан бәйрәм чараларында һәм башка чараларда актив катнаштылар. Түбән Кама шәһәренең Мактаулы гражданины, Түбән Кама шин заводы генераль директоры Зеленов Николай Александрович, Түбән Кама шәһәренең Мактаулы гражданины, халык депутатларының Түбән Кама шәһәр Советы башкарма комитеты рәисе Баһаутдинов Фәрит Бәдретдин улы, Түбән Кама шәһәренең Мактаулы гражданины, КПССның Түбән Кама шәһәр комитеты беренче секретаре Садыйков Илдус Харис улы истәлегенә багышланган чаралар әзерләүдә һәм үткәрүдә катнаштылар.

Совет эшчәнлеген оештыру бүлегенең эше 2022 елда Түбән Кама муниципаль районы Советы эшчәнлеген сыйфатлы һәм нәтиҗәле хокукый, оештыру, документлар белән, мәгълүмат белән тәэмин итүгә юнәлтелгән иде, район Советы депутатларына, депутат ярдәмчеләренә, авыл җирлекләре Советлары депутатларына даими мәгълүмати-методик һәм практик ярдәм күрсәтү Совет эше Регламенты, шулай ук Советның тиешле чорга эш планы нигезендә башкарылды.

2023 елда IV чакырылыш Түбән Кама муниципаль районы Советының төп эшчәнлек юнәлешләре: җирле үзидарә турында федераль һәм республика законнарын үтәү, илкүләм проектлар, федераль, республика һәм муниципаль программаларын алга таба үтәү буенча эш, Түбән Кама шәһәренең, Кама Аланы штп һәм авыл җирлекләренең алга таба социаль-икътисади үсешен тәэмин итү, гражданнарның тормыш сыйфатын һәм социаль якланышын күтәрү.

Түбән Кама муниципаль районы Советы депутатлары Россия Федерациясендә Педагог һәм остаз елына һәм Татарстан Республикасында Милли мәдәниятләр һәм традицияләр елына багышланган чараларны оештыруда һәм үткәрүдә актив катнашачаклар.

Түбән Кама муниципаль районы

Башлыгы урынбасары А.В. Умников